
Szellőzési hőveszteségek vizsgálata különböző fűtési módok esetén

Kulcsszavak: épületgépészet; felületfűtés; radiátoros fűtés; szellőzési hőveszteség
A dolgozat két, hasonló alapterülettel és A/V aránnyal rendelkező épület esetén két kiválasztott hasonló alapterületű helyiség vizsgálatával foglalkozik a 2002., 2012. és 2022-es években érvényben lévő hőtechnikai követelményeknek megfelelően. A kiválasztott helyiségek közül az egyik egy földszintes családi ház sarok helyisége, a másik egy kétszintes családi ház emeletén helyezkedik el. A helyiségek összehasonlítása radiátoros-, padló-, illetve kombinált padló- és mennyezetfűtés alkalmazása esetén azonos, állandó belső léghőmérséklet mellett történt, ahol megállapításra kerültek a közepes sugárzási-, operatív-, és a számított bőrhőmérsékletek évenként, és az alkalmazott hőleadási módonként. Az itt tapasztalható eltérések alapján az összehasonlítás második lépcsőfoka az azonos operatív hőmérséklet tartása esetén létrejövő hőveszteségek vizsgálata volt a fűtési idény során. A vizsgált években a fűtési módok esetén meghatározásra kerültek a bevezetett friss levegő megfelelő hőmérsékletre történő felfűtésére szükséges energiamennyiségek az épületekre meghatározott fűtési idények hossza alapján.



